একটা নয়, দুটো নয়— চার নম্বর সম্পর্ক জিইয়ে রাখার জন্য তিন নম্বর বউকে গলা টিপে খুন করার অভিযোগ উঠল এক যুবকের বিরুদ্ধে। চাঞ্চল্যকর ঘটনাটি ঘটেছে একবালপুরের ডেন্ট মিশন রোডে। প্রাথমিক ভাবে পুলিশি গাফিলতির অভিযোগ উঠলেও শেষ পর্যন্ত অভিযুক্তকে গ্রেফতার করেছে পুলিশ।
অভিযুক্ত যুবকের নাম শেখ শাহজাদা(৪৫)। স্থানীয় সূত্রে খবর, শিরাত পরভিন(২৮) নামে এক যুবতীর সঙ্গে বছরে দশেক আগে বিয়ে হয় শেখ শহজাদার। শিরাতও একবালপুরেরই বাসিন্দা। শিরাতের পরিবারের অভিযোগ, শুক্রবার বিকালে শিরাত অসুস্থ বলে তাঁদের খবর দেয় শেখ শাহজাদা। মেয়ের শ্বশুরবাড়ি গিয়ে তাঁরা দেখেন, বিছানায় শোয়ানো রয়েছে শিরাতকে। ওই তরুণীর দমবন্ধ হয়ে গিয়েছে বলে দাবি করেন তাঁর স্বামী শাহজাদা। হাসপাতালে নিয়ে গেলে তাঁকে মৃত বলে ঘোষণা করা হয়।

এই বিষয়ে অন্যান্য খবর

স্বামীদের থেকে প্রতারিত হয়েছেন এই মহিলারা, জেনে নিন তাঁদের বিচিত্র কাহিনি


শিরাতের পরিবারের অভিযোগ, ওই তরুণীকে জোর করে বিয়ে করার আগে আরও দুই মহিলাকে বিয়ে করেছিল অভিযুক্ত শাহজাদা। তাঁদের দু’জনেরই রহস্যজনক মৃত্যু হয় বলে অভিযোগ। শিরাত-শাহজাদার দুই সন্তানও রয়েছে। সম্প্রতি খিদিরপুর এলাকারই এক বিবাহবিচ্ছিন্নার সঙ্গে সম্পর্ক তৈরি হয় শিরাতের। এ নিয়ে স্ত্রীর সঙ্গে বচসা চলছিল শাহজাদার। শিরাত আপত্তি জানানোর কারণেই তাঁকে শাহজাদা খুন করেছে বলে অভিযোগ ওই তরুণীর পরিবারের।
ঘটনার পরই একবালপুর থানায় অভিযোগ জানায় শিরাতের পরিবার। অভিযোগ, প্রথমে বিষয়টি নিয়ে উদাসীন ছিল পুলিশ। এর পর এ দিন সকালে একবালপুরের ডেন্ট মিশন রোড অবরোধ করেন মৃতার আত্মীয়রা। শেষ পর্যন্ত পুলিশ অভিযুক্ত শাহজাদাকে গ্রেফতার করলে প্রায় দু’ঘণ্টা পরে অবরোধ ওঠে। যে মহিলার সঙ্গে শাহজাদার সম্পর্ক তৈরি হয়েছিল বলে অভিযোগ, ঘটনার পর থেকেই সেও পলাতক।